Laki jäkälän maastaviennistä
Suomen asetuskokoelma 203/1931.

L a k i

jäkälän maastaviennistä.

Annettu Helsingissä, 4 päivänä kesäkuuta 1931.

___

  Eduskunnan päätöksen mukaisesti säädetään täten:

1 §.

Jäkälän maastavienti on tässä laissa säädetyn virallisen valvonnan alainen.

Mainittua valvontaa varten tarpeellisesta tarkastuksesta huolehtivat metsähallitus sekä lähinnä sen määräämät tarkastajat.

2 §.

Maasta saadaan viedä jäkälää, joka on todettu laadultaan kelvolliseksi ja jota sisältävät laatikot on varustettu tarkastusmerkillä.

Vienti voi tapahtua vain niistä satamista, jotka asetuksessa mainitaan.

3 §.

Joka haluaa harjoittaa jäkälän maastavientiä, tehköön siitä ilmoituksen metsähallitukselle.

4 §.

Viran tai toimen haltija tai määrätty tarkastaja älköön sivulliselle ilmaisko mitään liikesalaisuudeksi katsottavaa seikkaa, jonka hän tarkastusta toimittaessaan tai muutoin on saanut tietoonsa.

5 §.

Viejän tulee suorittaa tarkastuksesta aiheutuvat kustannukset sekä tarkastajain palkkio sen mukaan, kuin siitä erikseen säädetään.

6 §.

Tarkemmat säännökset tämän lain soveltamisesta annetaan asetuksella.

7 §.

Tämä laki tulee voimaan 1 päivänä heinäkuuta 1931.

Helsingissä, 4 päivänä kesäkuuta 1931.

Tasavallan Presidentti

P. E. SVINHUFVUD.

Apulaismaatalousministeri P. V. Heikkinen.

</div>

Katso myös
 Hallituksen esitys Eduskunnalle laiksi jäkälän maasta viennistä
 Maatalousvaliokunnan mietintö N:o 21 hallituksen esityksen johdosta laiksi jäkälän maastaviennistä
 Asetus jäkälän maastaviennistä annetun lain soveltamisesta
 Tämän lain kumosi laki jäkälän maastaviennistä annetun lain kumoamisesta, joka löytyy Finlex-tietokannasta

Jäkälän vienti